Na temelju članka 35., a u svezi članka 8. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17.) i članka 32. st. 1. točka 1. Statuta Općine Ivanska (“Službeni vjesnik” Općine Ivanska broj 1/13; 11/13 i 7/17), Općinsko vijeće Općine Ivanska na 4. sjednici održanoj 24.veljače 2018. godine donijelo je

**S T A T U T**

**OPĆINE IVANSKA**

**I. OPĆE ODREDBE**

Članak 1.

 Ovim Statutom podrobnije se uređuje samoupravni djelokrug Općine Ivanska, njegova obilježja, javna priznanja, ustrojstvo, ovlasti i način rada tijela Općine Ivanska, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine Ivanska.

**II. PODRUČJE OPĆINE IVANSKA**

Članak 2.

 Općina Ivanska je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj.

 Općina Ivanska obuhvaća područje 13 naselja i to:

 Babinac, Donja Petrička, Đurđic, Gornja Petrička, Ivanska, Kolarevo Selo, Križic, Paljevine, Rastovac, Samarica, Srijedska, Stara Plošćica, Utiskani.

 Granice Općine Ivanska idu katastarskim granicama rubnih naselja koja ulaze u njegovo područje, a mogu se mijenjati na način i po postupku propisanom zakonom.

 Općinsko vijeće posebnom odlukom utvrđuje granice Općine Ivanska.

Članak 3.

 Naziv jedinice lokalne samouprave je Općina Ivanska.

 Sjedište Općine Ivanska je u Ivanskoj, Slavka Kolara 1.

 Općina Ivanska je pravna osoba.

**III. OBILJEŽJA OPĆINE IVANSKA**

Članak 4.

 Općina Ivanska ima svoja obilježja i to: grb, zastavu, pečat i Dan.

 Obilježjima iz stavka 1. ovog članka predstavlja se Općina Ivanska i izražava pripadnost Općini Ivanska.

 Način uporabe, zaštita i čuvanje obilježja, te obilježavanje Dana Općine Ivanska, utvrđuje se posebnom odlukom načelnika, u skladu sa zakonom i ovim Statutom.

Članak 5.

 Grb Općine Ivanska je u poluokruglom štitu u bijelom (srebrnom) žuto-crveni krijes – oblice prirodno, štit sa zelenom bordurom i 12 cvjetova ivančice - prirodno.

 Uporaba grba i zastave utvrđuju se posebnom odlukom Općinskog vijeća u skladu sa zakonom.

Članak 6.

 Zastava Općine Ivanska je jednobojna plave boje. U sredini zastave na sjecištu dijagonala nalazi se grb općine obostrano, obrubljen zlatno/žutom takom.

 Omjer širine i dužine zastave je 1:2..

 Grb i zastava ne smiju sadržavati simbole protivne Ustavu Republike Hrvatske i drugim propisima.

 Općina Ivanska ima pečat Općinskog vijeća, pečat Općinskog načelnika i pečat Jedinstvenog upravnog odjela, čiji su tekst, oblik i veličina, te način izrade, čuvanja i uništenja, propisani posebnim Zakonom o pečatima i žigovima.

 Pečati i žig nalaze se u uredu Općine i koriste se u službene svrhe.

 Središnje tijelo državne uprave nadležno za lokalnu i područnu (regionalnu) samoupravu donosi rješenje o odobrenju pečata, grba i zastave Općine Ivanska.

Članak 7.

 Dan Općine Ivanska je 24. lipnja.

**IV. JAVNA PRIZNANJA**

Članak 8.

 Općinsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Općine Ivanska, a poglavito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, sporta, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene.

Članak 9.

 Općinsko vijeće može proglasiti počasnim građaninom Općine osobe koje su se istakle naročitim zaslugama za Općinu. Uvjeti za dodjelu javnih priznanja, njihov izgled i oblik, kriterij i postupnost njihove dodjele, tijela koja provode postupak i dodjeljuju priznanja, uređuje se posebnom odlukom Općinskog vijeća.

 Javno priznanje Općine Ivanska dodjeljuje se u obliku određenom posebnom odlukom općinskog vijeća, a u uručuje se na svečanoj sjedinici Općinskog vijeća povodom obilježavanja Dana općine 24. lipnja.

**V. SURADNJA S DRUGIM JEDINICAMA LOKALNE I PODRUČNE**

**(REGIONALNE) SAMOUPRAVE**

Članak 10.

 Ostvarujući zajednički interes u unapređivanju gospodarskog, društvenog i kulturnog razvitka, Općina Ivanska uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

Članak 11.

 Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

 Kriteriji za uspostavljanje suradnje, te postupak donošenja odluke uređuje se posebnom odlukom Općinskog vijeća

 Sporazum o suradnji Općine Ivanska i općine ili grada druge države objavljuje se u službenom glasilu Općine Ivanska.

 Općina Ivanska u postupku pripremanja i donošenja odluka i drugih općih akata na razini županije, zakona i drugih propisa na razini Republike Hrvatske, a koje je se neposredno tiču, daje inicijative, mišljenja i prijedloge nadležnom tijelu.

 Inicijative, mišljenja i prijedloge iz prethodnog stavka u ime Općine mogu podnositi Općinsko vijeće i načelnik neposredno nadležnom tijelu i posredno putem vijećnika i zastupnika.

**VI. SAMOUPRAVNI DJELOKRUG**

Članak 12.

 Općina Ivanska je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine Ivanska.

Članak 13.

 Općina Ivanska u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* predškolski odgoj,
* kulturu, tjelesnu kulturu i šport,
* zaštitu potrošača,
* zaštitu i unaprjeđenje prirodnog okoliša,
* protupožarnu zaštitu i civilnu zaštitu,
* promet na svom području,
* te ostale poslove sukladno posebnim zakonima.

 Općina Ivanska obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

 Poslovi iz samoupravnog djelokruga detaljnije se utvrđuju odlukama Općinskog vijeća i Općinskog načelnika u skladu sa zakonom i ovim Statutom.

Članak 14.

 Općina Ivanska može organizirati obavljanje pojedinih poslova iz članka 13. ovog Statuta, a osobito u svrhu pripreme projekata za povlačenje novčanih sredstava iz fondova Europske unije, zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

 Odluku o obavljanju poslova na način propisan u stavku 1. ovog članka donosi Općinsko vijeće, temeljem koje se zaključuje sporazum o zajedničkom organiziranju poslova, kojim se uređuju međusobni odnosi u obavljanju zajedničkih poslova.

Članak 15.

 Općinsko vijeće Općine Ivanska, može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na području više jedinica lokalne samouprave prenijeti na tijela Bjelovarsko-bilogorske županije u skladu sa njihovim Statutom.

 Općinsko vijeće može pojedine poslove iz samoupravnog djelokruga Općine Ivanska posebnom odlukom prenijeti na mjesne odbore.

 Odlukom iz stavka 1. ovog članka određuje se način i visina osiguranja sredstava, nadzor i kontrola izvršenja povjerenih poslova.

**VII. NESPOSREDNO SUDJELOVANJE GRAĐANA U ODLUČIVANJU**

Članak 16.

 Građani mogu neposredno sudjelovati u odlučivanju o lokalnim poslovima putem lokalnog referenduma i zbora građana, u skladu sa zakonom i ovim Statutom.

Članak 17.

 Referendum se može raspisati radi odlučivanja o prijedlogu o promjeni Statuta Općine Ivanska, o prijedlogu općeg akta ili drugog pitanja iz djelokruga Općinskog vijeća,radi prethodnog pribavljanja mišljenja stanovnika o promjeni područja Općine, kao i o drugim pitanjima određenim Statutom Općine Ivanska i zakonom.

Članak 18.

 Referendum temeljem odredaba zakona i ovog Statuta raspisuje Općinsko vijeće.

 Prijedlog za raspisivanje referenduma može dati 1/3 članova Općinskog vijeća, Općinski načelnik, većina Vijeća mjesnih odbora Općine Ivanska i 20% ukupnog broja birača upisanih u birački popis Općine Ivanska.

Članak 19.

 Ako je raspisivanje referenduma predložila najmanje 1/3 članova Općinskog vijeća, načelnik ili većina mjesnih odbora Općine Ivanska, Općinsko vijeće dužno je izjasniti se o podnesenom prijedlogu u roku od 30 dana od zaprimanja.

 U roku iz stavka 1. ovog članka, Općinsko vijeće dužno je donijeti odluku o raspisivanju referenduma ukoliko prihvati prijedlog za raspisivanjem referenduma.

 Odluka o raspisivanju referenduma donosi se većinom glasova svih članova Općinskog vijeća.

Članak 20.

 Ako je raspisivanje referenduma zatražilo 20% od ukupnog broja birača u Općini Ivanska, Općinsko vijeće dostavit će zaprimljeni prijedlog središnjem tijelu državne uprave nadležnom za lokalnu i područnu (regionalnu) samoupravu u roku od 8 dana od zaprimanja prijedloga.

 Općinsko vijeće dužno je raspisati referendum u roku od 30 dana od zaprimanja odluke kojom je tijelo iz stavka 1. ovog članka utvrdilo ispravnost prijedloga za raspisivanje referenduma.

Članak 21.

 Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati, te dan održavanja referenduma.

Članak 22.

 Općinsko vijeće može raspisati savjetodavni referendum o pitanjima iz svog djelokruga.

Članak 23.

 Pravo glasovanja na referendumu imaju građani koji imaju prebivalište na području Općine Ivanska i upisani su u popis birača.

 Odluka donesena na referendumu obvezuje Općinsko vijeće, osim odluke donesene na savjetodavnom referendumu koja nije obvezatna.

Članak 24.

 Općinsko vijeće može tražiti mišljenje od mjesnih zborova građana o prijedlogu općeg akta ili drugog pitanja iz samoupravnog djelokruga općine kao i o drugim pitanjima određenim statutom i zakonom.

 Mišljenje dobiveno od mjesnih zborova građana ne obvezuje Općinsko vijeće.

Članak 25.

 Građani imaju pravo predlagati Općinskom vijeću donošenje određenog akta ili rješavanje određenog pitanja iz djelokruga Općinskog vijeća.

Članak 26.

 Općinsko vijeće raspravlja o prijedlogu iz članka 25. ako prijedlog potpisom podrži najmanje 10% birača upisanih u popis birača Općine.

 Općinsko vijeće dužno je dati odgovor podnositeljima najkasnije u roku od tri mjeseca od prijema prijedloga.

Članak 27.

 Građani i pravne osobe imaju pravo podnositi predstavke i pritužbe na rad tijela Općine Ivanska kao i na rad njezinih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Članak 28.

 Na podnijete predstavke i pritužbe čelnik tijela Općine Ivanska odnosno pročelnik upravnog tijela dužan je odgovoriti u roku od 30 dana od dana podnošenja predstavke, odnosno pritužbe.

Članak 29.

 Ostvarivanje prava iz članka 27. osigurava se ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s ovlaštenim predstavnicima tijela općine, te ukoliko za to postoje tehničke pretpostavke, sredstvima elektroničke komunikacije (e-mailom, kontakt obrascem na web stranicama itd.).

**VIII. TIJELA OPĆINE IVANSKA**

Članak 30.

 Tijela Općine Ivanska su Općinsko vijeće i Općinski načelnik.

1. **Općinsko vijeće**

Članak 31.

 Općinsko vijeće predstavničko je tijelo građana i tijelo Općine Ivanska, koje donosi odluke i akte u okviru prava i dužnosti jedinice lokalne samouprave, te obavlja i druge poslove u skladu sa Ustavom, zakonom i ovim Statutom.

 Ako zakonom ili drugim propisom nije utvrđeno tijelo nadležno za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće su nadležnosti općinskog načelnika.

 Ukoliko se na prethodno opisan način ne može utvrditi nadležno tijelo, poslove i zadaće obavlja Općinsko vijeće.

 Općinsko vijeće ima 13 vijećnika, a u tom broju je uključen i jedan vijećnik iz redova srpske nacionalne manjine, koji se biraju neposrednim tajnim glasovanjem građana na način određen izbornim zakonom. Mandat člana Općinskog vijeća izabranog na redovnim izborima traje do dana stupanja na snagu odluke Vlade Republike Hrvatske o raspisivanju slijedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća sukladno odredbama zakona kojima se uređuje lokalna i područna (regionalna) samouprava. Vijećnici nemaju obvezujući mandat i nisu opozivi.

 Mandat vijećnika izabranog na prijevremenim izborima traje do isteka tekućeg mandata predstavničkog tijela izabranog na redovnim izborima.

Članak 32.

 Općinsko vijeće donosi:

* Statut Općine Ivanska,
* Poslovnik o radu Općinskog vijeća,
* odluku o uvjetima, načinu i postupku gospodarenja nekretninama u vlasništvu Općine,
* Proračun i zaključni račun Proračuna Općine Ivanska,
* odluke i izvješća o izvršenju Proračuna, uvjetima, načinu i postupku gospodarenja prihodima i rashodima Općine,
* odluku o privremenom financiranju,
* odlučuje o stjecanju i otuđenju pokretnina i nekretnina Općine Ivanska čija ukupna vrijednost prelazi 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od 1.000.000,00 kuna,
* odluku o promjeni granice Općine Ivanska
* uređuje ustrojstvo i djelokrug rada upravnog odjela i službi,
* donosi odluku o kriterijima za ocjenjivanje službenika i načinu provođenja ocjenjivanja,
* osniva javne ustanove, ustanove, trgovačka društva i druge pravne osobe, te odbore, povjerenstva i druga radna tijela za obavljanje gospodarskih, društvenih, komunalnih i drugih djelatnosti od interesa za Općinu,
* daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* odlučuje o pokroviteljstvu,
* raspisuje referendum,
* donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,
* bira i razrješava predsjednika i potpredsjednike Općinskog vijeća,
* bira i razrješava predsjednike i članove radnih tijela Općinskog vijeća,
* odlučuje o pokroviteljstvu,
* donosi odluku o kriterijima, načinu i postupku za dodjelu javnih priznanja i dodjeljuje javna priznanja,
* imenuje i razrješava i druge osobe određene zakonom, ovim Statutom i posebnim odlukama Općinskog vijeća,
* donosi odluke i druge opće akte koji su mu stavljeni u djelokrug zakonom i podzakonskim aktima.

 U vrijeme kada Općinsko vijeće ne zasjeda, predsjednik Općinskog vijeća može u ime Općinskog vijeća preuzeti pokroviteljstvo društvene, znanstvene, kulturne, sportske ili druge manifestacije od značaja za Općinu Ivanska. O preuzetom pokroviteljstvu predsjednik obavještava Općinsko vijeće na prvoj sljedećoj sjednici Općinskog vijeća.

Članak 33.

 Općinsko vijeće ima predsjednika i do dva potpredsjednika, koji se biraju većinom glasova svih vijećnika Općinskog vijeća.

 Potpredsjednik Općinskog vijeća pomaže u radu predsjedniku, zamjenjuje ga u slučaju odsutnosti ili spriječenosti te obavljanja i druge dužnosti i poslove koje im povjeri Općinsko vijeće i predsjednik.

Članak 34.

 Predsjednik Općinskog vijeća:

* zastupa Općinsko vijeće
* saziva i organizira, te predsjedava sjednicama Općinskog vijeća,
* predlaže dnevni red Općinskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Općinskog vijeća,
* usklađuje rad radnih tijela,
* potpisuje odluke i akte koje donosi Općinsko vijeće,
* brine o suradnji Općinskog vijeća i Općinskog načelnika,
* surađuje s pročelnikom jedinstvenog upravnog odjela Općine,
* brine se o zaštiti prava vijećnika,
* obavlja i druge poslove određene zakonom i Poslovnikom Općinskog vijeća.

 Predsjednik Općinskog vijeća saziva sjednice vijeća po potrebi, a najmanje jednom u tri mjeseca predsjednik Općinskog vijeća dužan je sazvati sjednicu vijeća na obrazloženi zahtjev najmanje 1/3 vijećnika Općinskog vijeća u roku od 15 dana od zaprimanja zahtjeva.

 Ukoliko predsjednik Općinskog vijeća ne sazove sjednicu u roku iz stavka 1. ovog članka, na obrazloženi zahtjev najmanje 1/3 vijećnika Općinskog vijeća, sjednicu vijeća će sazvati načelnik u roku od 8 dana.

 Nakon proteka rokova iz stavka 3. i 4. ovog članka sjednicu može sazvati, na obrazloženi zahtjev najmanje jedne trećine članova Općinskog vijeća, čelnik središnjeg tijela državne uprave nadležnog za lokalnu i područnu (regionalnu) samoupravu.

 Sjednica Općinskog vijeća sazvana u skladu sa odredbama stavka 3., 4., i 5. ovog članka mora se održati u roku od 15 dana od sazivanja. Sjednica sazvana protivno odredbama ovog članka smatra se nezakonitom, a doneseni akti ništavim.

Članak 35.

 Sjednice Općinskog vijeća su javne. Nazočnost javnosti može se isključiti samo iznimno u slučajevima predviđenim posebnim zakonom i općim aktom Općine.

 Na sjednicama Općinskog vijeća glasuje se javno, ako Vijeće ne odluči da se u skladu sa poslovnikom ili drugim općim aktom, o nekom pitanju glasuje tajno.

 Sjednice Općinskog vijeća mogu se sazivati i elektroničkim putem.

 Poslovnikom o radu Općinskog vijeća uredit će se osiguranje praćenja rasprave i sudjelovanje u radu i odlučivanju.

Članak 36.

 Općinsko vijeće donosi odluke većinom glasova, ukoliko je na sjednici prisutna većina vijećnika.

 Statut Općine, Poslovnik, Proračun i godišnji izvještaj o izvršenju proračuna donose se većinom glasova svih vijećnika.

 Poslovnikom Općinskog vijeća mogu se odrediti i druga pitanja o kojima se odlučuje većinom iz stavka 2. ovog članka.

Članak 37.

 Poslovnikom Općinskog vijeća podrobnije će se urediti način konstituiranja, sazivanja, rad i tijek sjednice, glasovanja i vođenja zapisnika, kao i održavanje reda na sjednici Općinskog vijeća.

Članak 38.

 Vijećnik ima prava i dužnosti:

* sudjelovati na sjednicama Općinskog vijeća,
* raspravljati i glasovati o svakom pitanju koje je na dnevnom redu sjednice Vijeća,
* predlagati Vijeću donošenje akata, podnositi prijedloge akata i podnositi amandmane na prijedloge akata,
* postavljati pitanja iz djelokruga rada Općinskog vijeća,
* postavljati pitanja načelniku i zamjeniku/icima načelnika,
* sudjelovati na sjednicama radnih tijela Općinskog vijeća i na njima raspravljati, a u radnim tijelima kojih je član i glasovati,
* prihvatiti se članstva u najviše 2 radna tijela u koje ga izabere Općinsko vijeće
* tražiti i dobiti podatke, potrebne za obavljanje dužnosti vijećnika, od tijela općine, te u svezi s tim koristiti njihove stručne i tehničke usluge,
* uvida u registar birača dok obavlja tu dužnost.

 Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

 Vijećnik je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika.

 Vijećnik ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.

 Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanja prava, obveza i odgovornosti vijećnika, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

 Općinsko vijeće posebnom odlukom uređuje načela i standarde dobrog ponašanja, predsjednika, potpredsjednika i članova Općinskog vijeća, te predsjednika i članova radnih tijela Općinskog vijeća u obavljanju njihovih dužnosti.

Članak 39.

 Vijećnici, predsjednik i potpredsjednik Općinskog vijeća za svoj rad u Općinskom vijeću ne primaju plaću, ali imaju pravo na naknadu troškova odnosno na izgubljenu zaradu u skladu s odlukom Općinskog vijeća.

 Članovi Općinskog vijeća imaju pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela.

Članak 40.

 Vijećniku prestaje mandat prije isteka vremena na koji je izabran:

* ako podnese ostavku koja je zaprimljena najkasnije tri dana prije zakazanog održavanja sjednice Općinskog vijeća i ovjerena kod javnog bilježnika najranije osam dana prije podnošenja iste,
* ako mu je pravomoćnom sudskom odlukom oduzeta odnosno ograničena poslovna sposobnost, danom pravomoćnosti sudske odluke,
* ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti presude,
* ako odjavi prebivalište s područja Općine Ivanska, danom odjave prebivališta,
* ako mu prestane hrvatsko državljanstvo sukladno odredbama zakona kojim se uređuje hrvatsko državljanstvo, danom njegovog prestanka, smrću.

Članak 41.

 Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme vijećnika zamjenjuje zamjenik, u skladu s odredbama zakona.

 Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

 Vijećnik može tražiti nastavljanje obnašanja dužnosti vijećnika jedanput u tijeku trajanja mandata.

 **Radna tijela Općinskog vijeća**

Članak 42.

 Općinsko vijeće osniva odbore, povjerenstva i druga radna tijela za pripremu i predlaganje odluka iz svog djelokruga odnosno za obavljanje drugih poslova koji im se povjeravaju temeljem Statuta ili zakona.

 Općinsko vijeće može osnovati stalna i povremena radna tijela. Odlukom o osnivanju radnih tijela uređuje se njihov naziv, sastav, djelokrug i način rada.

 Općinsko vijeće na konstituirajućoj sjednici osniva:

1. Povjerenstvo za izbor i imenovanje,

2. Povjerenstvo za Statut i Poslovnik,

3. Mandatno povjerenstvo,

4. Odbor za financije i Proračun.

 Radi razmatranja i drugih pitanja Općinsko vijeće može uz radna tijela osnovana ovim Statutom osnovati i druga radna tijela.

 U radna tijela se osim vijećnika mogu birati i članovi iz reda stručnih i znanstvenih osoba.

 Poslovnikom Općine Ivanska podrobnije se uređuju organiziranje rada sjednica radnog tijela, glasovanje i vođenje zapisnika.

Članak 43.

 Povjerenstvo za izbor i imenovanje ima predsjednika i dva člana iz redova vijećnika.

 Povjerenstvo za izbor i imenovanje raspravlja i predlaže izbor i razrješenje predsjednika i potpredsjednika Vijeća, izbor i razrješenje članova radnih tijela Općinskog vijeća, imenovanje i razrješenje drugih osoba određenih ovim Statutom i drugim odlukama Općinskog vijeća, te predlaže propise o naknadi vijećnicima za rad u Općinskom vijeću.

Članak 44.

 Povjerenstvo za Statut i Poslovnik ima predsjednika i dva člana koji se biraju iz redova vijećnika.

 Povjerenstvo za Statut i Poslovnik raspravlja i predlaže Statut Općine, Poslovnik Općinskog vijeća, te predlaže pokretanje postupka za izmjenu Statuta odnosno Poslovnika, može predlagati donošenje odluka i drugih općih akata iz nadležnosti Općinskog vijeća, te obavlja i druge poslove određene Statutom i Poslovnikom.

Članak 45.

 Mandatno povjerenstvo ima predsjednika i dva člana iz sastava Općinskog vijeća.

 Mandatno povjerenstvo obavlja slijedeće poslove:

* na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,
* obavještava Općinsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,
* obavještava Općinsko vijeće o mirovanju mandata vijećnika i o zamjenicima vijećnika koji umjesto njih počinju obavljati vijećničku dužnost,
* obavještava Općinsko vijeće o prestanku mirovanja mandata vijećnika,
* obavještava Općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku vijećnika.

Članak 46.

 Odbor za financije i Proračun razmatra pitanja i prijedloge u područjima koja se odnose na sustav financiranja javnih potreba u Općini, zaključni račun Proračuna Općine, politiku poreza, naknadu čije stope u granicama određenim zakonom utvrđuje Općinsko vijeće.

 Odbor za financije i Proračun ima predsjednika i dva člana.

1. **Općinski načelnik**

Članak 47.

 Načelnik zastupa Općinu i nositelj je izvršne vlasti Općine.

 Iznimno, izvršno tijelo je i zamjenik koji obnaša dužnost načelnika u slučajevima propisanim zakonom. Načelnik i njegov zamjenik biraju se na neposrednim izborima sukladno posebnom zakonu na mandatni period od 4 (četiri) godine.

 Zamjenik koji obnaša dužnost načelnika je zamjenik načelnika, koji je izabran na neposrednim izborima zajedno sa načelnikom, a dužnost načelnika obnaša ako je mandat načelnika prestao nakon isteka dvije godine mandata.

Članak 48.

 Načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata Jedinstvenog upravnog odjela Općine..

Članak 49.

U obavljaju izvršne vlasti načelnik:

* priprema prijedloge općih akata,
* izvršava i osigurava izvršavanje općih akata Općinskog vijeća
* utvrđuje prijedlog proračuna općine i izvršenje proračuna,
* upravlja nekretninama, pokretninama i imovinskim pravima u vlasništvu općine u skladu sa zakonom, ovim Statutom i općim aktom Općinskog vijeća,
* odlučuje o stjecanju i otuđivanju nekretnina i pokretnina općine i raspolaganju ostalom imovinom u skladu s Zakonom, statutom i posebnim propisom
* u slučaju iz stavka 1. točke 5. ovog članka načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. Ako je taj iznos veći od 1.000,000,00 kuna, načelnik može odlučivati najviše do 1.000,000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina mora biti planirano u proračunu jedinice i provedeno u skladu sa zakonom
* imenuje i razrješava predstavnike općine u tijelima javnih ustanova, trgovačkih društava i drugih pravnih osoba za obavljanje gospodarskih, društvenih, komunalnih i drugih djelatnosti od interesa za općinu, osim ako posebnim zakonom nije drugačije određeno
* upravlja prihodima i rashodima općine,
* upravlja raspoloživim novčanim sredstvima na računu proračuna općine,
* odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu općine i o davanju suglasnosti za zaduživanje ustanova kojih je osnivač općina,
* donosi pravilnik o unutarnjem redu Jedinstvenog upravnog odjela Općine,
* imenuje i razrješava pročelnika Jedinstvenog upravnog odjela,
* imenuje i razrješava unutarnjeg revizora,
* utvrđuje plan prijma u službu u upravna tijela općine,
* predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,
* može povjeriti izradu urbanističkih planova uređenja i obavljanja drugih poslova prostornog uređenja Zavodu za prostorno uređenje velikog grada,
* razmatra i utvrđuje konačni prijedlog prostornog plana,
* obavlja poslove gospodarenja nekretninama do osnivanja fonda za gospodarenje nekretninama,
* imenuje i razrješava upravitelja vlastitog pogona,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti,
* sklapa ugovor o koncesiji za obavljanje komunalnih djelatnosti,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova,
* daje prethodnu suglasnost na izmjenu cijena komunalnih usluga,
* do kraja ožujka tekuće godine podnosi Općinskom vijeću izvješće o izvršenju Programa održavanja komunalne infrastrukture i Programu gradnje objekata i uređaja komunalne infrastrukture za prethodnu godinu, Programa utroška namjenskih sredstava (šumskog doprinosa, od zakupa i prodaje poljoprivrednog zemljišta, od ozakonjenja nezakonito izgrađenih zgrada na području općine),
* utvrđuje uvjete, mjerila i postupak za određivanje reda prvenstva za kupnju stana iz programa društveno potpisane stanogradnje,
* provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu općine u skladu s posebnom odlukom Općinskog vijeća o poslovnim prostorima,
* organizira zaštitu od požara na području općine i vodi brigu o uspješnom provođenju i poduzimanju mjera za unapređenje zaštite od požara
* usmjerava djelovanje upravnih odjela i službi općine u obavljanju poslova iz samoupravnog djelokruga općine, odnosno poslova državne uprave, ako su preneseni općini,
* nadzire rad upravnih odjela i službi u samoupravnom djelokrugu i poslovima državne uprave,
* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnih odbora,
* obavlja i druge poslove predviđene ovim Statutom i drugim propisima.

 O stjecanju i otuđivanju nekretnina i pokretnina te raspolaganju ostalom imovinom većom od vrijednosti utvrđenih stavkom 1. točka 6. ovog članka odlučuje Općinsko vijeće.

 Odluku o imenovanju i razrješenju predstavnika općine u tijelima javnih ustanova, trgovačkih društava i drugih pravnih osoba za obavljanje gospodarskih, društvenih, komunalnih i drugih djelatnosti od interesa za općinu, Općinski načelnik je dužan dostaviti Općinskom vijeću u roku od 8 dana od donošenja i objaviti je u službenom glasilu Općine Ivanska.

Članak 50.

 Načelnik dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

 Općinsko vijeće može, pored izvješća iz stavka 1. ovog članka, od načelnika tražiti izvješće o pojedinim pitanjima iz njegovog djelokruga.

 Načelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

 Općinsko vijeće ne može zahtijevati od načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 51.

 Načelnik u obavljanju poslova iz samoupravnog djelokruga općine:

* ima pravo obustaviti od primjene opći akt Općinskog vijeća, ako ocijeni da je tim aktom povrijeđen zakon ili drugi propis, te ako ocijeni da je tim aktom povrijeđen zakon ili drugi propis donijet će odluku o obustavi općeg akta u roku od 8 dana od dana donošenja općeg akta
* ima pravo zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu te ukoliko vijeće ne otkloni nedostatke dužan je o tome bez odgode obavijestiti predstojnika ureda državne uprave u županiji i dostaviti mu odluku o obustavi općeg akta
* ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća.

Članak 52.

 Načelnik ima jednog zamjenika.

 Zamjenik načelnika pomaže načelniku u obavljanju njegovih dužnosti, zamjenjuje ga u slučaju njegove spriječenosti ili duže odsutnosti. Smatra se da je općinski načelnik duže odsutan ili spriječen obavljati svoju dužnost ako duže od 30 dana nije prisutan u prostorijama općine, a pritom dužnosnicima i zaposlenicima općine nije neposredno dostupan na drugom mjestu radi dogovora o obavljanju poslova, donošenja odluka, potpisivanju akata i sl.

 Zamjenik načelnika, po ovlaštenju načelnika, obavlja poslove iz njegovog djelokruga.

 Načelnik može obavljanje određenih poslova iz svog djelokruga povjeriti zamjeniku/cima, ali mu time ne prestaje odgovornost za njihovo obavljanje.

 Zamjenik načelnika je u slučaju iz stavka 4. ovog članka dužan pridržavati se uputa načelnika.

Članak 53.

 Iznimno, u slučaju iz članka 47. ovog statuta, zamjenik može obnašati dužnost načelnika.

 Zamjenik koji obnaša dužnost načelnika ima sva prava i dužnosti općinskog načelnika.

Članak 54.

 Načelnik i njegov zamjenik dužni su u roku od 8 dana od dana stupanja na dužnost dostaviti pisanu obavijest nadležnom upravnom tijelu općine da li će svoju dužnost obavljati profesionalno ili volonterski.

 Ukoliko to ne učine u roku iz stavka 1. ovog članka, smatra se da svoju dužnost obavljaju volonterski.

 Osobe iz stavka 1. ovog članka mogu promijeniti način obavljanja dužnosti u tijeku mandata dostavom pisane obavijesti o promjeni načina obavljanja dužnosti nadležnom upravnom tijelu općine.

 Novi način obavljanja dužnosti započinje prvog dana slijedećeg mjeseca nakon dostave obavijesti iz stavka 3. ovog članka.

 Općinski načelnik i njegov zamjenik koji dužnost obavljaju volonterski, ne mogu promijeniti način obavljanja dužnosti u godini održavanja redovnih lokalnih izbora.

 Po prestanku profesionalnog obnašanja dužnosti načelnik i njegov zamjenik koji je prije obnašanja dužnosti bio zaposlen na neodređeno vrijeme, ima pravo rasporeda odnosno povratka na rad odgovarajućom primjenom odredaba zakona kojim se uređuju obveze i prava državnih dužnosnika.

Članak 55.

 Ako osobe iz članka 54. ovog Statuta svoju dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja.

 Osobe iz članka 54. ovog Statuta koje svoju dužnost obavljaju volonterski imaju pravo na naknadu za rad.

 Osnovna mjerila za određivanje plaće, odnosno naknade za rad, kao i druga prava vezana uz profesionalno obnašanje dužnosti načelnika i zamjenika načelnika određuju se posebnim zakonom.

Članak 56.

 Osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju pravo na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

 Osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju pravo na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti.

 Osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

 Naknada određena ovim člankom isplaćuje se na teret proračuna Općine Ivanska.

 Prije isteka roka iz stavka 1. i 2. ovog članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Članak 57.

 Načelniku i zamjeniku/cima načelnika mandat prestaje po sili zakona:

* danom podnošenja ostavke,
* danom pravomoćnosti odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom odjave prebivališta s područja Općine Ivanska,
* danom prestanka hrvatskog državljanstva,
* smrću.

 Pročelnik Jedinstvenog upravnog odjela Općine Ivanska u roku od 8 dana obavještava Vladu Republike Hrvatske o prestanku mandata načelnika radi raspisivanja prijevremenih izbora.

 O svim promjenama tijekom mandata načelnika i njegovog zamjenika, pročelnik upravnog tijela nadležnog za službeničke odnose u općini dužan je bez odgode obavijestiti središnje tijelo državne uprave nadležno za lokalnu i područnu (regionalnu) samoupravu.

Članak 58.

 Načelnik i njegov/i zamjenik/ci mogu se razriješiti u slučajevima i u postupku propisanom člankom 18. ovog Statuta.

 Raspisivanje referenduma za opoziv može predložiti 20% ukupnog broja birača u Općini Ivanska.

 Općinsko vijeće raspisati će referendum za opoziv načelnika i njegovog zamjenika koji je izabran zajedno sa njim u skladu sa zakonom i statutom u dijelu koji se odnosi na utvrđivanje je li prijedlog podnesen od potrebnog broja birača u općini.

 Referendum za opoziv ne može se raspisati samo za zamjenika načelnika.

 Referendum za opoziv načelnika i zamjenika ne smije se raspisati prije proteka roka od 12 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za načelnika Općine Ivanska.

 Odluka o opozivu donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača Općine Ivanska.

Članak 59.

 Ako je prestanak mandata načelnika nastupio prije isteka dvije godine mandata, raspisati će se prijevremeni izbori za načelnika i njegovog zamjenika.

 Do provedbe prijevremenih izbora dužnost načelnika obnašat će njegov zamjenik koji je izabran zajedno sa njim, a ako je mandat prestao i zamjeniku, do provedbe prijevremenih izbora dužnost načelnika obnašat će povjerenik Vlade Republike Hrvatske.

 Ako je prestanak mandata nastupio nakon isteka dvije godine mandata, neće se raspisivati prijevremeni izbori, a dužnost načelnika obnašat će njegov zamjenik koji je izabran zajedno sa njim.

 Ako za vrijeme trajanja mandata načelnika prestane mandat samo njegovom zamjeniku, neće se raspisivati prijevremeni izbori za zamjenika načelnika, a ukoliko prestane mandat zamjeniku koji obnaša dužnost načelnika, raspisat će se prijevremeni izbori kako za načelnika tako i za njegovog zamjenika.

 Ako je prestanak mandata načelnika i njegovog zamjenika nastupio opozivom, raspisat će se prijevremeni izbori za načelnika i njegovog zamjenika, a do provedbe izbora dužnost načelnika obnašat će povjerenik Vlade Republike Hrvatske.

 Općinskom načelniku i njegovim zamjenicima prava na temelju obavljanja dužnosti prestaju danom stupanja na dužnost novog općinskog načelnika i njegovih zamjenika odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti općinskog načelnika.

 Općinski načelnik od dana raspisivanja izbora za općinskog načelnika do dana stupanja na dužnost novog općinskog načelnika može obavljati samo poslove koji su neophodni za redovito i nesmetano funkcioniranje općine.

**IX. UPRAVNI ODJEL I SLUŽBE OPĆINE IVANSKA**

Članak 60.

 Za obavljanje poslova iz samoupravnog djelokruga Općine Ivanska, utvrđenih zakonom i ovim Statutom, te obavljanje poslova državne uprave koji su zakonom prenijeti na općinu, ustrojeno je upravno tijelo odnosno „Jedinstveni upravni odjel“ Općine Ivanska.

 Ustrojstvo i djelokrug Jedinstvenog upravnog odjela uređuje se posebnom Odlukom Općinskog vijeća. Jedinstvenim upravnim odjelom upravlja pročelnik kojega na temelju javnog natječaja imenuje načelnik.

Članak 61.

 Jedinstveni upravni odjel samostalan je u okviru svog djelokruga rada, a za zakonito i pravovremeno obavljanje poslova iz svoje nadležnosti odgovoran je načelniku.

Članak 62.

 Općina ima pročelnika Jedinstvenog upravnog odjela.

 Pročelnik pomaže predsjedniku Općinskog vijeća i načelniku u pripremanju sjednica Općinskog vijeća, sudjeluje u radu sjednica u savjetodavnom svojstvu i brine se o zakonitosti rada i akata Općinskog vijeća, te obavlja i druge poslove koje mu povjere predsjednik Općinskog vijeća i Općinski načelnik.

 Pročelnik svoju dužnost obavlja profesionalno.

 Pročelnik Jedinstvenog upravnog odjela općine, ovlašten je za donošenje deklaratornih odluka o početku, načinu te prestanku obnašanja dužnosti načelnika, kao i pojedinačnih rješenja o visini plaće utvrđene sukladno odredbama posebnog zakona.

Članak 63.

 Načelnik može razriješiti pročelnika:

1. ako pročelnik sam zatraži razrješenje,
2. ako nastanu takvi razlozi koji po posebnim propisima kojima se uređuju radni odnosi dovode do prestanka radnog odnosa,
3. ako pročelnik ne postupa po propisima ili općim aktima općine, ili neosnovano ne izvršava odluke tijela općine, ili postupa protivno njima,
4. ako pročelnik svojim nesavjesnim ili nepravilnim radom prouzroči općini veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova općine.

 Pročelnik koji bude razriješen sukladno odredbama ovog članka rasporedit će se na drugo radno mjesto u Jedinstvenom upravnom odjelu za koje ispunjava stručne uvjete.

Članak 64.

 Jedinstveni upravni odjel Općine u okviru svog djelokruga i ovlasti:

 1. priprema nacrte odluka i drugih općih akata koje donosi Općinsko vijeće, nacrte akata

 koje donosi načelnik, te priprema i druge materijale za potrebe načelnika,

 2. neposredno izvršava odluke i druge akte Općinskog vijeća i osigurava njihovo

 provođenje,

 3. prati stanje u područjima za koje je osnovan i o tome izvješćuje načelnika i Općinsko

 vijeće,

 4. pruža stručnu pomoć građanima u okviru prava i ovlasti Općine,

 5. podnosi izviješće načelniku o svom radu, te obavlja i druge poslove za koje je ovlašten.

Članak 65.

 Pripadnici nacionalnih manjina koji sukladno odredbama Ustavnog zakona o pravima nacionalnih manjina imaju pravo na razmjernu zastupljenost u Općinskom vijeću Općine Ivanska, imaju pravo na zastupljenost i u Jedinstvenom upravnom odjelu Općine Ivanska.

Članak 66.

 Sredstva za rad Jedinstvenog upravnog odjela, osiguravaju se u Proračunu Općine Ivanska, Državnom proračunu i iz drugih prihoda u skladu sa zakonom.

**X. JAVNE SLUŽBE**

Članak 67.

 Općina Ivanska u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Članak 68.

 Općina Ivanska osigurava obavljanje djelatnosti iz članka 67. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

 U trgovačkim društvima u kojima je Općina Ivanska osnivač i 100 % vlasnik udjela ili dionica, skupštinu trgovačkog društva čini Općinski načelnik, odnosno Općinski načelnik zastupa Općinu Ivanska kao pravnu osobu koja ima udjele ili dionice.

Članak 69.

 Obavljanje određenih djelatnosti Općina Ivanska može povjeriti i drugim pravnim i fizičkim osobama temeljem ugovora o koncesiji i drugih ugovora.

**XI. OSTAVRIVANJE PRAVA PRIPADNIKA NACIONALNIH MANJINA**

Članak 70.

 Općina Ivanska, stanovnicima Općine Ivanska, pripadnicima etničkih i nacionalnih zajednica ili manjina zajamčuje pravo na identitet, kulturu, vjeroispovijest u skladu s Ustavom, zakonom, ovim Statutom i drugim aktima tijela Općine Ivanska.

Članak 71.

 Zastupljenost nacionalnih manjina u Općinskom vijeću Općine Ivanska određuje se sukladno odredbama Ustavnog zakona o pravima nacionalnih manjina.

 Za određivanje broja pripadnika nacionalne manjine u Općinskom vijeću mjerodavni su službeni rezultati popisa stanovništva.

Članak 72.

 Općina Ivanska, u skladu s mogućnostima financijski će pomagati rad kulturnih i drugih udruga koje osnivaju pripadnici nacionalnih manjina, radi očuvanja nacionalnog i kulturnog identiteta, kao i osiguravati

financijska sredstva za rad i aktivnosti izabranih predstavnika nacionalnih manjina.

Članak 73.

 Pripadnici nacionalnih manjina u Općini Ivanska, mogu sudjelovati u javnom životu i upravljanju lokalnim poslovima putem svojih predstavnika.

 Izabrani predstavnici nacionalnih manjina u Općini Ivanska imaju pravo:

* predlagati tijelima Općine Ivanska donošenje općih akata kojima se uređuju pitanja od značaja za nacionalnu manjinu;
* isticati kandidate za dužnosti u tijelima Općine Ivanska,
* biti obaviješteni o pitanjima o kojima će raspravljati radno tijelo Općinskog vijeća, a tiče se položaja nacionalne manjine.

Članak 74.

 Općinski načelnik dužan je, od predstavnika nacionalnih manjina izabranih za područje Općine Ivanska, prilikom pripreme prijedloga općih akata kojima se uređuju prava i slobode nacionalnih manjina, zatražiti mišljenje i prijedloge o odredbama tih akata.

**XII. MJESNA SAMOUPRAVA**

Članak 75.

 Radi ostvarivanja neposrednog sudjelovanja građana u odlučivanju od neposrednog i svakodnevnog utjecaja na život i rad građana, na području Općine osnivaju se mjesni odbori.

Članak 76.

 Mjesni odbor osniva se za jedno naselje, više međusobno povezanih manjih naselja ili za dio većeg naselja, koji u odnosu na ostale dijelove čini zasebno razgraničenu cjelinu (dio naselja).

 Mjesni odbor je pravna osoba.

Članak 77.

 Utvrđuje se da su na području Općine po prijašnjim propisima osnovani mjesni odbori kako slijedi:

1. Mjesni odbor za naselje Babinac
2. Mjesni odbor za naselje Donja Petrička
3. Mjesni odbor za naselje Đurđic
4. Mjesni odbor za naselje Gornja Petrička
5. Mjesni odbor za naselje Ivanska
6. Mjesni odbor za naselje Kolarevo Selo
7. Mjesni odbor za naselje Križic
8. Mjesni odbor za naselje Paljevine
9. Mjesni odbor za naselje Rastovac
10. Mjesni odbor za naselje Samarica
11. Mjesni odbor za naselje Srijedska
12. Mjesni odbor za naselje Stara Plošćica
13. Mjesni odbor za naselje Utiskani

 Utvrđuje se da mjesni odbori iz stavka 1. ovog članka udovoljavaju kriterijima iz članka 57. stavak 2. Zakona o lokalnoj i područnoj (regionalnoj) samoupravi, te se ovim Statutom potvrđuje njihovo osnivanje i oni nastavljaju rad u svojstvu pravne osobe, suglasno zakonu i ovom Statutu.

Članak 78.

 Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, organizacije i udruženja građana, članovi općinskog vijeća, te načelnik.

 U slučaju da prijedlog iz stavka 1. ovog članka, daju građani ili njihove organizacije i udruženja, prijedlog se dostavlja u pisanom obliku načelniku.

Članak 79.

 Općinski načelnik u roku od 15 dana od dana primitka prijedloga utvrđuje da li je prijedlog podnesen na način i po postupku utvrđenom zakonom i ovim Statutom.

 Ukoliko načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

 Pravovaljani prijedlog načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 80.

 U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

Članak 81.

 Tijela mjesnog odbora su Vijeće mjesnog odbora i predsjednik vijeća mjesnog odbora.

Članak 82.

 Vijeće mjesnog odbora biraju građani s područja mjesnog odbora koji imaju biračko pravo, na neposrednim izborima, tajnim glasovanjem, razmjernim izbornim sustavom.

 Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira. Mandat članova vijeća mjesnog odbora traje četiri godine.

Članak 83.

 Izbore za članove vijeća mjesnih odbora raspisuje Općinsko vijeće u roku od 30 dana od dana donošenja odluke Općinskog vijeća o osnivanju mjesnog odbora odnosno u roku od 30 dana od dana isteka mandata ili raspuštanja vijeća mjesnog odbora.

 Od dana raspisivanja izbora pa do dana izbora ne može proteći manje od 30 niti više od 60 dana.

Članak 84.

 Prigovore zbog nepravilnosti u postupku kandidiranja i izbora članova vijeća mjesnih odbora rješava nadležno izborno povjerenstvo koje se sastoji od 6 članova, a imenuje ih odlukom Općinsko vijeće.

Članak 85.

 Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu u skladu sa ovim statutom, financijski plan i godišnji obračun, te obavlja i druge poslove utvrđene zakonom i Statutom.

Članak 86.

 Vijeće mjesnog odbora tajnim glasovanjem između sebe bira predsjednika vijeća mjesnog odbora većinom glasova svih članova. Ako na području mjesnog odbora ima do 300 stanovnika, vijeće broji 5 članova, a ako je broj stanovnika veći od 300, vijeće broji 9 članova.

 Vijeće mjesnog odbora i predsjednik vijeća biraju se na četiri godine. Predsjednik i članovi Vijeća mjesnog odbora navedene dužnosti obavljaju volonterski, a za svoj rad imaju pravo na naknadu prema Odluci Općinskog vijeća.

Članak 87.

 Predsjednik Vijeća predstavlja mjesni odbor i predsjedava sjednicama Vijeća.

 Vijeće mjesnog odbora može ukazati nepovjerenje predsjedniku Vijeća. Prijedlog za pokretanje nepovjerenja predsjedniku Vijeća može dati član vijeća, kojeg podrži trećina članova Vijeća, kao i najmanje 5% birača s područja mjesnog odbora.

 Predsjednik vijeća za svoj rad odgovora vijeću mjesnog odbora. Ako je predsjedniku vijeća povjereno obavljanje pojedinih poslova iz samoupravnog djelokruga Općine, za svoj rad odgovara načelniku.

Članak 88.

 Vijeće mjesnog odbora:

1. razmatra pitanja koja neposredno i svakodnevno utječu na život i rad svog područja, te

potiče i predlaže mjere odgovarajućim tijelima Općine za njihovo rješavanje,

1. prati uređivanje prostora na svom području, te nadležnim tijelima predlaže mjere

za rješavanje određenih pitanja ili samo poduzima aktivnosti za uređenje površina, dječjih igrališta, zelenih površina i slično na svom području,

1. razmatra pitanja dječje zaštite i zaštite mladeži, socijalne skrbi svog područja, te pokreće aktivnosti za njihovo rješavanje,
2. upravlja imovinom na svom području u skladu s odlukom Općinskog vijeća i

načelnika,

5. može sazivati mjesne zborove građana svoga područja radi raspravljanja potreba i

 interesa građana toga područja i davanja prijedloga za njihovo rješavanje u skladu

 sa Zakonom i Statutom.

Članak 89.

 Općinsko vijeće posebnom će odlukom povjeriti mjesnom odboru obavljanje pojedinih poslova iz samoupravnog djelokruga, koji su od neposrednog i svakodnevnog utjecaja na život i rad građana na tom području, a koji su sadržani u programu iz prethodnog članka.

Članak 90.

 Vijeće mjesnog odbora u skladu s ovim Statutom, radi raspravljanja o potrebama i interesima građana, te davanja prijedloga za rješavanje pitanja od lokalnog značaja može sazivati mjesne zborove građana. Mjesni zborovi građana sazivaju se za dio područja mjesnog odbora, koji čini zasebnu cjelinu odvojenu od drugih dijelova naselja.

 Vijeće mjesnog odbora saziva mjesni zbor građana. Mjesni zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 91.

 Prihode mjesnog odbora čine prihodi od pomoći i dotacija pravnih ili fizičkih osoba, te prihodi koje posebnom odlukom utvrdi Općinsko vijeće.

Članak 92.

 Stručne i administrativne poslove za potrebe mjesnog odbora obavljaju upravna tijela općine na način propisan općim aktom kojim se uređuje ustrojstvo i način rada upravnih tijela općine.

Članak 93.

 Inicijativu i prijedlog za promjenu područja mjesnog odbora mogu dati tijela mjesnog odbora i načelnik. O inicijativi i prijedlogu za promjenu područja mjesnog odbora Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 94.

 Nadzor nad zakonitošću rada tijela mjesnog odbora obavlja načelnik, te na njegov prijedlog općinsko vijeće može raspustiti vijeće mjesnog odbora, ako ono učestalo krši odredbe ovog statuta, pravila mjesnog odbora ili ne izvršava povjerene mu poslove.

**XIII. IMOVINA I FINANCIRANJE OPĆINE IVANSKA**

Članak 95.

 Sve nepokretne i pokretne stvari, te imovinska prava koje pripadaju Općini, čine imovinu Općine.

Članak 96.

 Imovinom općine upravljaju Općinski načelnik i Općinsko vijeće u skladu s odredbama ovog Statuta pažnjom dobrog domaćina.

 Općinski načelnik u postupku upravljanja imovinom općine, donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu općine Ivanska.

Članak 97.

 Općina Ivanska ima prihode kojima u okviru samoupravnog djelokruga slobodno raspolaže.

 Prihodi općine su osobito:

1. prihod od nepokretnih i pokretnih stvari u vlasništvu Općine,

2. prihodi od poduzeća nakon utvrđivanja dobiti poduzeća i drugih pravnih osoba u

 vlasništvu

 Općine, te prihodi od koncesija koje odobrava Općina,

3. prihodi od prodaje nepokretnih i pokretnih stvari u vlasništvu Općine,

4. darovi, nasljedstva i legati,

5. općinski porezi, prirez, naknade, doprinosi i pristojbe

6. pomoć i namjenske dotacije Republike Hrvatske, predviđene u Proračunu

 Republike Hrvatske, odnosno posebnim zakonom,

7. dotacije Županije, predviđene u Županijskom proračunu,

8. prihodi od naknada za koncesiju,

9. novčane kazne i oduzeta imovina. korist za prekršaje koje propiše Općina sukladno

 Zakonu,

 10. udio u zajedničkim porezima sa Republikom Hrvatskom i županijom, te dodatni

 udio u porezu na dohodak za decentralizirane funkcije prema posebnom zakonu,

 11. drugi prihodi utvrđeni zakonom i odlukom Općinskog vijeća.

Članak 98.

 Procjena godišnjih prihoda i primitaka, te utvrđeni iznosi izdataka i drugih plaćanja Općine Ivanska iskazuju se u proračunu Općine Ivanska.

 Svi prihodi i primici proračuna moraju biti raspoređeni u proračunu i iskazni po izvorima iz kojih potječu.

Članak 99.

 Temeljni financijski akt općine je Proračun.

 Proračun Općine Ivanska i odluka o izvršenju proračuna donosi se za proračunsku godinu i vrijedi za godinu za koju je donesen.

 Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Članak 100.

 Proračun donosi Općinsko vijeće u skladu s posebnim zakonom za iduću proračunsku godinu koja odgovara kalendarskoj kalendarskoj godini do konca tekuće godine i to u roku koji omogućuje primjenu proračuna s 1. siječnja godine za koju se donosi proračun.

 Načelnik kao jedini ovlašteni predlagatelj, dužan je utvrditi prijedlog proračuna i podnijeti ga općinskom vijeću na donošenje u roku utvrđenom posebnim zakonom..

 Podneseni prijedlog proračuna načelnik može povući i nakon glasovanja o amandmanima, a prije glasovanja o proračunu u cjelini.

 Proračun općine dostavlja se Ministarstvu financija u skladu s posebnim propisima.

Članak 101.

Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini, te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti općinskog načelnika i njihovog zamjenika koji je izabran zajedno sa njim.

U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika sukladno posebnom zakonu.

Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

Općinsko vijeće mora donijeti proračun iz stavka 3. ovog članka i roku od 45 dana od dana kada ga je općinski načelnik predložio općinskom vijeću.

Članak 102.

 Ako općinsko vijeće ne donese proračun prije početka proračunske godine, na prijedlog općinskog načelnika ili povjerenika Vlade Republike Hrvatske donosi do 31. prosinca odluku o privremenom financiranju na način i u postupku propisanim posebnim zakonom, na osnovi koje se nastavlja financiranje poslova, funkcija i programa tijela općine i drugih proračunskih i izvanproračunskih korisnika, a privremeno financiranje se obavlja najduže za prva tri mjeseca proračunske godine.

 U slučaju kada je raspušteno samo općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi načelnik.

 Po imenovanju povjerenika Vlade Republike Hrvatske, općinski načelnik predlaže povjereniku novi odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi te izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluke o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz st. 2., 3. i 4. ovog članka sadržajno odgovara odluci o privremenom financiranju, propisanoj posebnim zakonom, ali razmjerno razdoblju za koje se donosi.

Članak 103.

 Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

 Uravnoteženje proračuna provodi se izmjenama i dopunama proračuna po postupku propisnom za donošenje proračuna.

Članak 104.

 Ukupno materijalno i financijsko poslovanje općine nadzire Općinsko vijeće.

 Zakonitost, svrhovitost i pravodobnost korištenja proračunskih sredstava općine nadzire Ministarstvo financija.

**XIV. AKTI OPĆINE**

Članak 105.

 Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, Proračun, Odluku o izvršenju proračuna, odluke i druge opće akte i zaključke.

 Općinsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 106.

 Načelnik u poslovima iz svog djelokruga donosi odluke, zaključke, pravilnike, te opće akte kada je za to ovlašten zakonom ili općim aktom Općinskog vijeća.

Članak 107.

 Radna tijela Općinskog vijeća donose zaključke i preporuke.

Članak 108.

 Načelnik osigurava izvršenje općih akata iz članka 107. ovog Statuta, na način i u postupku propisanom ovim Statutom, te obavlja nadzor nad zakonitošću rada upravnih tijela.

Članak 109.

 Upravna tijela općine u izvršavanju općih akata Općinskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba.

 Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu županije.

 Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.

 U izvršavanju općih akata Općinskog vijeća pojedinačne akte donose i pravne osobe kojima su odlukom Općinskog vijeća, u skladu sa zakonom, povjerene javne ovlasti.

Članak 110.

 Protiv pojedinačnih akata Općinskog vijeća i Općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 111.

 Nadzor nad zakonitošću općih akata Općinskog vijeća u njegovom samoupravnom djelokrugu obavlja ured državne uprave u županiji i nadležna središnja tijela državne uprave, svako u svojem djelokrugu.

Članak 112.

 Detaljnije odredbe o aktima Općine Ivanska i postupku donošenja akata utvrđuje se Poslovnikom Općinskog vijeća.

Članak 113.

 Opći akti se prije nego što stupe na snagu, objavljuju u „Službenom vjesniku“ - službenom glasilu Općine Ivanska. Općina može objavljivati opće akte na oglasnoj ploči općine, kao i osnovati i vlastito službeno glasilo za objavu općih akata.

 Opći akti stupaju na snagu osmog dana od dana objave, osim ako nije zbog osobito opravdanih razloga općim aktom propisano da opći akt stupa na snagu danom objave, a samo iznimno danom donošenja.

 Opći akti ne mogu imati povratno djelovanje.

**XV. JAVNOST RADA**

Članak 114.

 Rad Općinskog vijeća, Općinskog načelnika i Jedinstvenog upravnog odjela općine je javan.

 Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

Članak 115.

 Javnost rada Općinskog vijeća osigurava se:

* javnim održavanjem sjednica,
* snimanjem sjednica video kamerom sa tonskim zapisom
* izvještavanjem i napisima u tisku i drugim oblicima javnog priopćavanja,
* objavljivanjem općih i drugih akata u službenom glasilu i na drugi raspoloživ način,

 Javnost rada načelnika osigurava se:

* održavanjem konferencija za medije,
* izvještavanjem i napisima u tisku i drugim oblicima javnog priopćavanja,
* objavljivanjem općih i drugih akata u službenom glasilu i na drugi raspoloživ način.

 Javnost rada Jedinstvenog upravnog odjela općine osigurava se izvještavanjem i napisima u tisku i drugim oblicima javnog priopćavanja.

**XVI. SPRJEČAVANJE SUKOBA INTERESA**

Članak 116.

 Način djelovanja načelnika i zamjenika načelnika u obnašanju javnih dužnosti uređen je posebnim zakonom.

**XVII. ISTOVREMENO RASPUŠTANJE OPĆINSKOG VIJEĆA**

**I RAZRJEŠENJE NAČELNIKA I NJEGOVOG ZAMJENIKA**

Članak 117.

 Na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Općinsko vijeće i razriješiti Općinskog načelnika i njegovog zamjenika koji je izabran zajedno sa njim, ako u zakonom određenom roku ne bude donesen Proračun, odnosno Odluka o privremenom financiranju.

 U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog vijeća i načelnika i raspisati će prijevremene izbore sukladno posebnom zakonu.

Članak 118.

 Rješenje Vlade Republike Hrvatske o istovremenom raspuštanju Općinskog vijeća i razrješenju Općinskog načelnika stupa na snagu danom objave u “Narodnim novinama”.

 Protiv rješenja Vlade Republike Hrvatske iz stavka 1. ovog članka predsjednik raspuštenog Općinskog vijeća i razriješeni Općinski načelnik mogu podnijeti tužbu Visokom upravnom sudu Republike Hrvatske u roku od 8 dana od dana objave rješenja.

**XVIII. PRIJELAZNE I ZAVRŠNE ODREDBE**

Članak 119.

 Prijedlog za promjenu Statuta Općinskog vijeća mogu podnijeti samo ovlašteni predlagatelji i to: jedna trećina vijećnika Općinskog vijeća, Općinski načelnik i Povjerenstvo za Statut i Poslovnik Općin. vijeća.

 Prijedlog mora biti obrazložen, a podnosi se predsjedniku Općinskog vijeća.

 Prijedlog za promjenu-donošenje Statuta, predsjednik vijeća dostavlja svim vijećnicima i Povjerenstvu za statut i poslovnik, koji mogu dati svoje pisano mišljenje-amandman o dostavljenom prijedlogu akta najkasnije do dana koji prethodi danu sjednice Vijeća na kojoj se glasuje o predloženom aktu.

 Općinsko vijeće odlučuje o promjeni-donošenju Statuta, Poslovnika vijeća ili drugih akata bez održavanja prethodne javne rasprave, ako ovlašteni predlagatelj predlaže promjene-donošenje Statuta ili drugog akta, radi zakonom propisane obveze općine da u propisanom roku izvrši usklađivanje tog akta sa određenim zakonskim odredbama, ili ako bi ne donošenjem takvog akta u propisanom roku Općina kršila odredbe zakona i drugih propisa ili bi za općinu mogla nastati znatnija šteta.

 Općinsko vijeće, većinom glasova svih vijećnika, može odlučiti o pristupanju prethodnoj raspravi u trajanju od 30 dana, o predloženoj promjeni-donošenju Statuta, Poslovnika vijeća ili nekog drugog akta, osim ako se radi o obvezi općine i razlozima iz prethodnog stavka ovoga članka.

Članak 120.

 Ako se ni nakon ponovljene rasprave ne donese odluka da će se pristupiti prethodnoj raspravi o predloženoj promjeni općeg akta, isti prijedlog se ne može ponovno staviti na dnevni red Općinskog vijeća, prije isteka roka od tri mjeseca od dana zaključivanja rasprave o prijedlogu tog akta.

Članak 121.

 Statut i Poslovnik donose se većinom glasova svih članova Općinskog vijeća.

Članak 122.

 Stupanjem na snagu ovog Statuta prestaje vrijediti Statut Općine Ivanska Klasa: 012-03/13-01/1, Urbroj: 2110/02-01-13-1 od 26. ožujka 2013. godine, kao i sve njegove izmjene i dopune (Službeni vjesnik br. 1/13 i 11/13 i 7/17).

Članak 123.

 Ovaj Statut objavit će se u “Službenom vjesniku” Općine Ivanska, a stupa na snagu 8. dan od dana objave u službenom glasniku.

Predsjednik Općinskog vijeća :

Marin Samardžija

Klasa:

Urbroj:

Ivanska,